FAKTIV

**fAKTIV** je feministički kolektiv u Hrvatskoj čije područje djelovanja obuhvata borbu za radnička i socijalna prava žena, protiv rodno uvjetovanog nasilja prema ženama, te zalaganje za reproduktivna i seksualna prava.

## Historija 
fAKTIV je osnovan nedugo nakon prvog Noćnog marša *ad hoc* inicijative "Preuzmite odgovornost za ubojstva žena", i organizacijskog odbora Noćnog marša, održanog 2016.

Osnovan je s ciljem izvaninstitucionalnog djelovanja na stvaranju feminističke prakse kao dio šireg i solidarnog antikapitalističkog pokreta.

## Područje djelovanja 
Djelovanje kolektiva fAKTIV obuhvata borbu za radnička i socijalna prava žena, protiv rodno uvjetovanog nasilja prema ženama, te zalaganje za reproduktivna i seksualna prava. Kolektiv reagira na aktualna društvena, ekonomska i politička kretanja, suprotstavljajući se socijalnoj i ekonomskoj nejednakosti, seksizmu, homofobiji i transfobiji te cenzuri te ukidanju slobode govora i izražavanja.

Kolektiv fAKTIV organizira svake godine Noćni marš – 8. mart, u Zagrebu i drugim gradovima Hrvatske, kao prosvjednu manifestaciju povodom obilježavanja Međunarodnog dana žena, a tradicionalno se održava u večernjim satima 8. marta. Kako su pomaci u ravnopravnosti žena u društvu još uvijek neznatni, sistematsko održavanje Noćnog marša je i dalje potrebno, za iznošenje zahtjeva u javnom prostoru.

Pored Noćnog marša, fAKTIV je često prisutan akcijama u javnom prostoru.

## Akcije 
* Povodom Globalnog dana akcije za siguran i legalan pobačaj, 28. septembra 2016, članice feminističkog kolektiva fAKTIV su performansom pred Zagrebačkom katedralom poručile Katoličkoj crkvi da prestane zadirati u sekularni prostor te aktivno utjecati na ugrožavanje seksualnih i reproduktivnih prava žena. Simboličnim razbijanjem tanjira, razbile su i na njima ispisane mitove kako zabranom pobačaja štitimo život, kako će se uvođenjem spolnog odgoja povećavati broj pobačaja, kako ginekolozi moraju imati pravo na priziv savjesti te kako zabrana pobačaja dovodi do demografskog rasta.
* Iste godine, aktivistkinje kolektiva fAKTIV prozvale su državu i njene institucije za propuste koji ih čine odgovornima za ubistva žena. Odale su počast svim ženama koje su ubili njihovi bliski muški članovi porodice i ponovo zahtijevale od države da ratificira Konvenciju Vijeća Evrope o sprečavanju i borbi protiv nasilja prema ženama i nasilja u porodici (Istanbulska konvencija). Nakon što je Ustavni sud 2017. objavio odluku o neprihvatanju prijedloga za pokretanje postupka za ocjenu suglasnosti s Ustavom Zakona o zdravstvenim mjerama za ostvarivanje prava na slobodno odlučivanje o rađanju djece te Hrvatskom saboru naložio da u roku od dvije godine donese novi zakon, uslijedio je niz reakcija feminističkih organizacija i kolektiva fAKTIV. Tražile su se ostavke tadašnjeg ministra vanjskih poslova Davora Ive Stiera i posebnog savjetnika za ljudska prava, Ladislava Ilčića. Nakon akcija feminističkih udruga i Noćnog marša u organizaciji kolektiva fAKTIV, Ladislav Ilčić dao je ostavku na mjesto posebnog savjetnika za ljudska prava potpredsjednika Vlade i ministra vanjskih poslova Davora Ive Stiera. Zahtijevala se dosljedna primjena zakona koji je bio na snazi uz organizaciju zdravstvenih ustanova tako da se ujednače cijene medicinskih usluga i pobačaja, primjena Konvencije UN-a o uklanjanju svih oblika diskriminacije žena (CEDAW) i preporuke nadležnog Odbora upućene Hrvatskoj (da se poduzmu mjere kojima bi se spriječilo da stavovi, uključujući i one zasnovane na religiji, stvaraju prepreke punom ostvarenju prava žena; osigurati da priziv savjesti ljekara ne ometa pristup žena zdravstvenim uslugama vezanim za reproduktivno zdravlje, uključujući i pobačaj). Zahtijevala se i hitna ratifikacija Konvencije Vijeća Evrope o sprečavanju i borbi protiv nasilja nad ženama i nasilja u porodici te osigurajte uvjete za njenu punu primjenu.

## Reference 
Kategorija:Feminizam u Hrvatskoj
Kategorija:Aktivizam u Hrvatskoj